Hvis du vil starte weekenden med noget spektakulært, skal du tage et tæppe og måske en kikkert og så lægge dig ud under den åbne himmel fredag aften.

Her kan du nemlig opleve århundredets længste totale måneformørkelse, hvor månen vil få et rødt skær.

Det kaldes også for blodmåne, og fænomenet kan opleves i hele Danmark fredag den 27. juli.

Læs også : 12 nye måner opdaget omkring Jupiter

Hvis du skal være sikker på at få det bedste kig på blodmånen, skal du have frit udsyn mod øst. Månen står nemlig lavt, og hvis du er inde i byen kan høje bygninger komme i vejen.

- Det er allerbedst er at stå på stranden med udsyn mod øst. Men det vigtigste er bare, at der er frit udsyn mod øst, fortæller Tina Ibsen, der er astrofysiker ved Tycho Brahe Planetarium.

Total måneformørkelse Der findes tre former for måneformørkelse: Total-, delvis- og penumbra måneformørkelse.

På fredag kan du opleve den totale måneformørkelse, der også kaldes blodmåne.

Blodmånen har fået sit navn, fordi månen bliver rød. Det gør den, når månen befinder sig helt i skyggen af jorden, hvor der intet solskin er. Solen, månen og jorden står i en lige linje.

Månen får det røde skær, fordi månen egentlig er helt mørklagt, men solens stråler afbøjes af atmosfæren. Her er det kun det langstrålede røde og orange lys, der kan passere atmosfæren og ramme månen.

Ved en total måneformørkelse vil der være en periode, før blodmånen viser sin røde farve, hvor månen bliver mørkere og mørkere. Herefter kommer blodmånen frem, hvorefter månen igen bliver mørk.

I Danmark kan vi se fredagens totale måneformørkelse fra blodmånen klokken 21:30 og halvanden time frem. Herefter vil månen være mørkere end normalt indtil cirka klokken 00:30, hvor månen igen er ude af jordens skygge.

Modsat totale solformørkelser, så behøver du ikke briller eller lignende, for at se op på en blodmåne. Det er helt ufarligt.Kilde: Tina Ibsen og Illustreret Videnskab.

Blodmånen vil trone frem på himlen i bedste sendetid fredag aften. Månen står op klokken 21:23 i København, og blodmånens røde skær kan ses fra omkring klokken 21:30. Blodmånen forsvinder først igen efter halvanden time, så der bliver masser af tid til at studere fænomenet. Og bor du på Bornholm, er du ekstra heldig.

- Det allermest optimale sted at se måneformørkelser er Bornholm, fordi månen her står op allerede klokken 21, fortæller astrofysiker ved DTU Space Michael Linden-Vørnle, der kalder det årets største astronomiske begivenhed.

Den længste blodmåne i dette århundrede

Blodmåne er ikke et sjældent syn i Danmark disse år. Sidste gang, der var blodmåne, var i september 2015. Efter fredag er den næste gang, hvor du kan se en blodmåne, i januar 2019.

Læs også : 2018 byder på flere topbegivenheder på nattehimlen

Men blodmånen på fredag er alligevel helt særlig, fortæller Tina Ibsen.

- Det bliver den længste totale måneformørkelse i dette århundrede. Lige den her gang er der nemlig en lang periode på halvanden time, der kaldes totaliteten, hvor vi har den totale fase med blodmåne, siger hun.

Længden af blodmåne afhænger af, hvor tæt månen er på jorden, forklarer Tina Ibsen. Jo længere væk månen er, jo langsommere bevæger månen sig i forhold til Jorden. Vi vil derfor opleve at blodmånen varer længere. Månen kredser nemlig ikke i en lige bane rundt om jorden, og derfor kan der være forskellig afstand til jorden.

Arrangementer i Danmark Hvis du vil vide mere om total måneformørkelse eller se blodmånen gennem et teleskop, er der forskellige arrangementer i Danmark. Flere af arrangementerne er gratis. Steeno museet i Århus holder måneformørkelsesaften, hvor du kan blive klogere på fænomenet.

Brorfelde Observatorium i Tølløse tilbyder, at du kan se månen i et teleskop. Der vil også være foredrag og fortællinger.

Tycho Brahe Planetarium i København og Naturcenter Amager Strand giver mulighed for at se månen fra teleskoper på Amager Strand. Eksperter i astronomi og natur vil også være klar til at gøre dig klogere på blodmånen.

Kroppedal Museum ved Taastrup arrangerer blodrødaften, hvor der vil være både røde pølser, rød saft og Bloody Marys, når måneformørkelsen skal studeres nærmere fra teleskoper eller museets skydetagsobservatorium.

Kulturtårnet på Knippelsbro i København holder åbent til midnat, så du kan komme op og kigge nærmere på månen.

Fra Rundetårn i København kan du komme op og se blodmånen.

Museum Sønderjylland inviterer også til total måneformørkelse i Gram Lergrav, hvor guider kan fortælle dig mere om fænomenet.Kilde: Tina Ibsen og arrangementer på Facebook.

På fredag er månen tæt på jorden, og vi får derfor den lange totale måneformørkelse.

Udsigt til blodmåne kræver også sit vejr. Hvis der er overskyet, ser man den ikke. Der er dog godt blodmånevejr i sigte, lover vagthavende metereolog hos DMI Klaus Larsen.

- Der bliver tørvejr og skyfrit over hele landet, så jeg vil tro, at de fleste kan se månen, hvis de vil.

Et syn af Mars

Hvis du ikke allerede har besluttet dig for, at din aften i morgen skal bruges på at studere den blodrøde måne på himlen, så er der måske endnu en god grund til at overveje det, mener Michael Linden-Vørnle.

Himlen gemmer nemlig også på en anden overraskelse.

Jordens naboplanet, Mars, har ikke været så tæt på jorden, som den er lige nu, siden 2003. Derfor vil du under den totale måneformørkelsen tydeligt kunne se "den røde planet", der vil glimte som en orangefarvet stjerne under månen.

Verden har måneformørkelse en gang om året

Efter blodmånen i januar 2019 skal vi vente helt indtil 2025 før, at vi kan se den store røde ost igen.

Får du abstinenser efter blodmåner og måneformørkelser er der dog muligheder, hvis du vil rejse for det.

Der er i gennemsnit total måneformørkelse én gang om året - et eller andet sted i verden.

Det samme gælder solformørkelser, men det er dog ikke totale solformørkelser. Sol-og måneformørkelser følges nemlig ad med et par ugers mellemrum.

Læs også : Hemmeligt projekt: Facebook udvikler satellit

- Sol og måne-formørkelser parrer sig op, så når der er en solformørkelse vil der være en måneformørkelse cirka 14 dage senere. Nogle gange kan det også være omvendt, hvor måneformørkelsen kommer først, men det sker altid med cirka 14 dages mellemrum, fortæller Tina Ibsen.

Men det kan altså blive dyrt i flybilletter, hvis du vil opleve både sol-og mørkeformørkelser. De kan nemlig ikke altid ses de samme steder.

- Anledningen til vores blodmåne er en delvis solformørkelse, der lige har været syd for Australien. Den solformørkelse fik vi dog ikke at se i Danmark - for det var nat her, siger hun.